
LIETUVOS RESPUBLIKOS VARDU
2017 m. birželio 26 d.
Jonava
Jonavos rajono apylinkės teismo teisėja Lina Šafronienė,
vadovaudamasi CPK 142 straipsnio ketvirtąja dalimi, rašytinio proceso tvarka išnagrinėjo civilinę bylą pagal ieškovės UAB „Jonavos paslaugos“ ieškinį atsakovui M. V. dėl skolos, delspinigių ir bylinėjimosi išlaidų priteisimo.
Aprašomoji dalis
Teismas nustatė:
ieškovė UAB „Jonavos paslaugos“ kreipėsi į teismą, prašydama priteisti jai iš atsakovo M. V. 639,93 Eur skolą, susidariusią per laikotarpį nuo 2015-09-01 iki 2017-01-01 už buto komunalines paslaugas, 18,31 Eur delspinigius, 5 procentų metines palūkanas už priteistą sumą nuo bylos iškėlimo teisme dienos iki teismo sprendimo visiško įvykdymo bei 15,00 Eur žyminį mokestį.
Atsakovui adresuota ieškinio kopija ir teismo pranešimas, kuriame nustatytas 14 dienų terminas atsiliepimui į ieškinį pateikti, įteikti jam 2017-06-05, paskelbiant specialiame interneto tinklalapyje (http://www.teismai.lt/lt/teismu-pranesimai) (CPK 130 str.). Atsakovas per teismo nustatytą terminą atsiliepimo nepateikė.
Ieškovė prašė priimti sprendimą už akių, jei per teismo nustatytą terminą nebus pateiktas atsiliepimas į ieškinį. Esant šioms aplinkybėms, priimtinas sprendimas už akių, bylą nagrinėjant rašytinio proceso tvarka, neinformavus šalių apie rašytinį procesą, kadangi CPK 142 str. nenumatyta, kad būtų informuojama apie sprendimo už akių priėmimą (CPK 142 str. 4 d., 153 str. 2 d., 285 str. ir 286 str.).
Motyvuojamoji dalis
Ieškinys tenkintinas visiškai.
Teismas, priimdamas sprendimą už akių, atlieka formalų byloje pateiktų įrodymų vertinimą, t. y. įsitikina, kad pasitvirtinus šių įrodymų turiniui būtų pagrindas priimti tokį sprendimą.
Ieškovės pateikti rašytiniai įrodymai – Nekilnojamojo turto registro centrinio duomenų banko išrašo, skolos ir delspinigių paskaičiavimo, Jonavos rajono savivaldybės tarybos 2014-10-30 sprendimo Nr. 1TS-0311, Jonavos rajono savivaldybės tarybos 2014-10-30 sprendimo Nr. 1TS-0312, Jonavos rajono savivaldybės tarybos 2011-11-24 sprendimo Nr. 1TS-386, Jonavos rajono savivaldybės tarybos 2015-07-30 sprendimo Nr. 1TS-0202, Jonavos rajono savivaldybės tarybos 2015-07-30 sprendimo Nr. 1TS-0203, Šilumos ir karšto vandens mokėtojų aptarnavimo paslaugų teikimo sutarties kopijos patvirtina ieškinio dalyką ir pagrindą.
Nustatyta, kad atsakovui M. V. nuosavybės teise priklauso ½ dalis buto, adresu (duomenys neskelbtini). Būdamas dalies buto savininku, jis privalėjo proporcingai savo daliai apmokėti išlaidas namui išlaikyti ir išsaugoti, mokėti už buto komunalinius mokesčius, rinkliavas ir kitas įmokas, tačiau šios prievolės nevykdė ir už laikotarpį nuo 2015-09-01 iki 2017-01-01 susidarė 639,93 Eur skola. Atsakovas liko skolingas už administravimą, šildymą, bendrojo naudojimo patalpų techninę priežiūrą ir valymą, šiukšlių išvežimą, cirkuliacinį mokestį, kaupiamąją įmoką. Atsakovas nurodytu laikotarpiu nevykdė nustatytos prievolės mokėti mokesčius už buto komunalines paslaugas ir liko skolingas ieškovei 639,93 Eur, kurie yra priteistini iš atsakovo ieškovės naudai (CK 6.351 str., 6.391 str.). .
Lietuvos Respublikos įstatymo „Dėl delspinigių už nesumokėtus paslaugų mokesčius skaičiavimo fiziniams asmenims” 2 straipsnio pakeitimo ir papildymo įstatymo 1 d. numatyta, jog fiziniai asmenys, Lietuvos Respublikos Vyriausybės nustatyta tvarka laiku nesumokėję gyvenamųjų patalpų nuomos bei eksploatavimo išlaidų, už kiekvieną praleistą atsiskaityti dieną moka 0,04 procentus delspinigių (nuo 2013-10-19 galiojančioje įstatymo redakcijoje nustatyta 0,02 proc. delspinigių norma), todėl iš atsakovo priteistini ieškovės paskaičiuoti delspinigiai – 18,31 Eur.
Prievolės turi būti vykdomos tinkamai ir nustatytais terminais (CK 6.38 str., 6.63 str.). Kadangi atsakovas prievolių tinkamai nevykdė iš jo priteistinos 5 procentų dydžio metinės palūkanos nuo priteistos sumos nuo bylos iškėlimo teisme 2017-05-22 iki teismo sprendimo visiško įvykdymo (CK 6.210 str., 6.37 str.). Ieškovės reikalaujamo dydžio įsiskolinimas, delspinigiai ir palūkanos priteistini jai iš atsakovo (CK 6.210 str., 6.37 str.)
Paduodama ieškinį, ieškovė sumokėjo 15,00 Eur žyminį mokestį, kuris, ieškinį patenkinus visiškai, priteistinas iš atsakovo ieškovės naudai (CPK 93 str.).
Rezoliucinė dalis
Teismas, vadovaudamasis Lietuvos Respublikos CPK 93 str. 1 d.,142 str. 4 d., 153 str. 2 d., 279 str. 2 d., 285 str., 286 str., 287 str.,
nusprendžia:
Ieškinį patenkinti visiškai. Priteisti iš atsakovo M. V., a. k. (duomenys neskelbtini) paskutinė žinoma gyv. vt. (duomenys neskelbtini), ieškovės UAB „Jonavos paslaugos“, įmonės kodas 156916523, adresas Jonava, Klaipėdos g. 17, a. s. Nr. LT11 4010 0439 0008 0445, AB DNB bankas, b. k. 40100, naudai 639,93 Eur (šešių šimtų trisdešimt devynių eurų 93 ct) skolą už buto, esančio (duomenys neskelbtini), komunalines paslaugas už laikotarpį nuo 2015-09-01 iki 2017-01-01, 18,31 Eur (aštuoniolikos eurų 31 ct) delspinigius, 5 procentų metines palūkanas nuo priteistos sumos (nuo 658,24 Eur) nuo bylos iškėlimo teisme 2017-05-22 iki teismo sprendimo visiško įvykdymo ir 15 Eur (penkiolikos eurų) žyminį mokestį.
Atsakovas M. V. negali šio sprendimo skųsti nei apeliacine, nei kasacine tvarka, tačiau per 20 dienų nuo jo priėmimo dienos turi teisę paduoti Jonavos rajono apylinkės teismui pareiškimą dėl sprendimo už akių peržiūrėjimo.
Ieškovė UAB „Jonavos paslaugos“ per 30 dienų nuo šio sprendimo priėmimo dienos turi teisę paduoti apeliacinį skundą Kauno apygardos teismui per Jonavos rajono apylinkės teismą.
Teisėja Lina Šafronienė

